મુંબઈમાં જ જન્મેલા અને ઊછરેલા શ્રીકાંત નારાયણે સપનામાં પણ નહોતું વિચાર્યું કે તે સિંગર બનશે અને એ પણ બહેતરીન અવાજના મહારથી મોહમ્મદ રફીનાં ગીતો ગાશે અને શ્રોતાઓ પાસેથી આટલોબધો પ્રેમ પણ પામશે. મૂળ કેરળના શ્રીકાંત કહે છે, ‘બાળપણથી ગાવાનો શોખ હતો. જોકે પ્રોફેશનલી સિgન્ગગ કરીશ એવું ક્યારેય નહોતું લાગ્યું. ઇન ફૅક્ટ મારે તો ક્રિકેટર બનવું હતું. ખૂબ સિરિયસ્લી હું ક્રિકેટ રમતો હતો. ગાવાનો શોખ હતો. ક્યારેક અંતાક્ષરી રમતી વખતે કે કોઈ એવી સ્પર્ધામાં ભાગ લેતો ત્યારે લોકો તરફથી ખૂબ સારો રિસ્પૉન્સ મળતો. અનેક પ્રાઇઝ પણ મળ્યાં છે એમાં. એક વાર એક ઇન્ટર-કૉલેજ કૉમ્પિટિશનમાં મોહમ્મદ રફીનું ‘તેરે મેરે સપને અબ એક રંગ હૈં’ ગીત ગાયું અને લોકોએ ખૂબ વધાવ્યો. એમાં જ મને એક મરાઠી ગીત ગાવાની ઓફર મળી. ક્યારેય કોઈ ટ્રેઇનિંગ લીધી નહોતી કે સંગીતક્ષેત્રે આગળ વધવાની ઇચ્છા પણ નહોતી. શરૂઆતમાં ના પાડી, પરંતુ સામેવાળાએ ખૂબ આગ્રહ કર્યો એટલે તેમના રિસ્ક પર મેં એ ઑફર સ્વીકારી લીધી. મારો અવાજ નવો હતો, પરંતુ લોકોને એમાં રફીસાહેબના અવાજની છાંટ લાગતી હતી. મરાઠીમાં બે ગીતો રેકૉર્ડ થયાં અને હિટ ગયાં. એ પછી તો ઑફરો આવવા લાગી. ત્યારે પહેલી વાર વિચાર આવ્યો કે ક્રિકેટનાં ખ્વાબ છોડીને સંગીત તરફ જ ધ્યાન કેન્દ્રિત કરું તો? સંગીતની તાલીમ લીધી થોડો સમય. એ પછી તો સ્ટેજ-પ્રોગ્રામ પણ કર્યા. તેમનાં ગીતોને ખૂબ સાંભળતો અને તેમની સ્ટાઇલ, ગીતમાં તેઓ જે ફીલિંગ ઉમેરતા એ, તેમની અદા અને લહેકો એ બધું શીખતો ગયો અને એમાં ઉમેરતો ગયો. જોકે એ વાત હકીકત છે કે રફીસાહેબનો અવાજ ડિવાઇન છે. એને કૉપી ન કરી શકાય. એમાં જે સહજતા અને નિદોર્ષતા છે એની નકલ કરવી શક્ય જ નથી. ઓ.પી. નૈયર રફીસાહેબ માટે કહેતા કે કાંચ કે કંકર કભી જોહર નહીં બન સકતે, વૈસે હી જિસે જો બનના હૈ વો બને મોહમ્મદ રફી નહીં બન સકતે... હું પોતે પણ માનું છું કે રફીસાહેબના અવાજ સુધી પહોંચવું મુશ્કિલ હી નહીં નામુમકિન હૈ...’